Nafarroako Parlamentuko Mahaiak, 2021eko azaroaren 30ean egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2021eko azaroaren 24an hartutako Erabakiaren bidez, Nafarroako Logopeden Elkargoa sortzeko Foru Lege proiektua igorri dio Nafarroako Parlamentuari.

Hori horrela, Legebiltzarreko Erregelamenduko 127. artikuluan ezarritakoarekin bat, Eledunen Batzarrari entzun ondoren, hona ERABAKIA:

**1.** Xedatzea Nafarroako Logopeden Elkargoa sortzeko Foru Lege proiektua prozedura arruntari jarraituz izapidetu dadila (10-21/LEY-00012).

**2.** Lehendakaritzako, Berdintasuneko, Funtzio Publikoko eta Barneko Batzordeari ematea proiektu horretaz irizpena emateko ahalmena.

**3.** Nafarroako Parlamentuko Aldizkari Ofizialean argitara dadin agintzea.

Proiektua argitaratzen denetik hamabost egun balioduneko epea irekiko da, **2022ko urtarrilaren 5eko eguerdiko hamabietan** bukatuko dena. Epe horretan, Erregelamenduko 128. artikuluan ezarritakoarekin bat, talde parlamentarioek, foru parlamentarien elkarteek eta foru parlamentariek zuzenketak aurkezten ahalko dizkiote proiektuari.

Iruñean, 2021eko azaroaren 30ean

Lehendakaria: Unai Hualde Iglesias

Foru Lege proiektua, Nafarroako Logopeden Elkargoa sortzekoa

ZIOEN AZALPENA

Espainiako Konstituzioak 36. artikuluan ezartzen du lege bidez arautuko direla lanbide elkargoen araubide juridikoari dagozkion berezitasunak eta lanbide tituludunen jarduna. Adierazten du, halaber, elkargoen barne-egiturak eta funtzionamenduak demokratikoak izan behar dutela.

Nafarroako Foru Eraentza Berrezarri eta Hobetzeari buruzko abuztuaren 10eko 13/1982 Lege Organikoak, 44.26 artikuluan, xedatzen du Nafarroak eskumen esklusiboa duela elkargo ofizialen eta lanbide tituludunen jardunaren arloetan, legeria orokorrari jarraikiz betiere.

Eskumen horiek erabiliz eman zen Nafarroako Lanbide Elkargoei buruzko apirilaren 6ko 3/1998 Foru Legea, abenduaren 18ko 375/2000 Foru Dekretuaren bidez onetsitako erregelamenduaz garatua. Foru dekretu horretan ezartzen dira lanbide elkargo bat sortzeko eskaerarako baldintzak eta prozedura.

Nafarroako Lanbide Elkargoei buruzko apirilaren 6ko 3/1998 Foru Legearen 8. artikuluan ezarritakoarekin bat, Nafarroako Foru Komunitateko lurraldean lanbide elkargoak foru lege bidez sortuko dira eta beharrezkoa izanen da horretarako eskaera egitea Nafarroan helbidea izan eta elkargoa sortzeko eskaeraren xede den jardunerako titulazio ofiziala duten profesional gehienek.

Aipatutako lege aginduan xedatutakoarekin bat, eta kontuan izanik Nafarroako Foru Komunitateak lanbide elkargoen arloan bere gain hartutako eskumenak, Itxaso Badell Lizarraga andreak, logopediako 53 profesionalen izenean, eskatu dio Nafarroako Gobernuari Nafarroako Logopeden Elkargoa sortzeko.

Logopediaren aitortza akademikoa eta prestakuntzakoa ezarrita dago honako agindu hauetan: abuztuaren 30eko 1419/1991 Errege Dekretua, zeinaren bidez ezartzen baitira logopediako diplomadunaren unibertsitate titulu ofiziala eta titulu hori lortzeko ikasketa planei dagozkien jarraibide orokorrak; urriaren 29ko 1393/2007 Errege Dekretua, zeinaren bidez ezartzen baita unibertsitate ikasketa ofizialen antolamendua; eta martxoaren 18ko CIN/726/2009 Agindua, zeinaren bidez ezartzen baitira logopeda lanbidean jarduteko gaitzen duten unibertsitate titulu ofizialak egiaztatzeko baldintzak.

Logopediaren diziplinak biltzen ditu honako hauen azterketa, prebentzioa, ebaluazioa, diagnostikoa eta tratamendua, bai haurrei bai helduei zuzenduta: giza komunikazioaren nahasmenduak eta ahotsaren, mintzamenaren, hizkuntzaren (ahozkoa, idatzizkoa eta keinu bidezkoa), entzumenaren eta funtzio orofazialen patologien eta asalduren adierazpenak.

Osasun lanbide bat da, arautua eta aitortua (Osasun arloko Lanbideen Antolaketari buruzko azaroaren 21eko 44/2003 Legearen 7. artikulua), eginkizun sozial garrantzitsua betetzen duena, logopedak giza komunikazioaren eta haren nahasmenduen eremuetan hainbat zereginetan aritzen baitira: prebentzioa, detekzioa, administrazioa, ebaluazioa, diagnostikoa, tratamendua, errehabilitazioa, gaikuntza, pronostikoa, orientazioa, aholkularitza, irakaskuntza eta ikerketa, osasunaren, hezkuntzaren eta gizarte ongizatearen arloetan.

Azaldutakoa dela eta, eta kontuan hartuz interes publikoko arrazoiak daudela Nafarroako Logopeden Elkargo bat egoteko, foru lege honen bidez sortzen da lanbide elkargo hori, eta bertako kide izatea nahitaezko baldintza izanen da Nafarroan lanbide horretan aritzeko, non ez den frogatzen beste lurralde bateko lanbide bereko elkargoko kide izatea.

**1. artikulua.** Foru legearen xedea.

Nafarroako Logopeden Elkargoa sortzen da.

**2. artikulua.** Lanbide elkargoaren izaera juridikoa.

1. Lanbide elkargoa zuzenbide publikoko korporazio bat da, nortasun juridiko propioa duena foru lege honek indarra hartzen duenetik, bai eta jarduteko gaitasun osoa ere bere helburuak eta eginkizunak betetzeko gobernu organoak eratzen direnetik aurrera.

2. Lanbide elkargoak barne egitura eta funtzionamendu demokratikoak izan behar ditu, eta honakoek zuzendu behar dute bere jarduna: bere estatutuetan xedatutakoa, foru lege hau, Lanbide Elkargoei buruzko apirilaren 6ko 3/1998 Foru Legea eta hura garatzen duen araudia, eta lanbide elkargoen arloko estatuko oinarrizko araudia.

**3. artikulua.** Lurralde eremua.

Nafarroako Logopeden Elkargoaren jarduteko lurralde eremua Nafarroako Foru Komunitateko lurraldea izanen da.�

**4. artikulua.** Pertsona eremua.

Nafarroako Logopeden Elkargoko kide izaten ahalko dira:

a) Logopediako diplomako edo graduko unibertsitate titulua dutenak, bat etorriz Logopediako diplomaren unibertsitate titulu ofiziala eta hura lortzeko ikasketa planei dagozkien jarraibide orokorrak ezartzen dituen abuztuaren 30eko 1419/1991 Errege Dekretuan ezarritakoarekin eta Unibertsitateko ikasketa ofizialen antolamendua ezartzen duen urriaren 29ko 1393/2007 Errege Dekretuan, bai eta logopedaren lanbidean aritzeko gaitzen duten unibertsitate titulu ofizialak egiaztatzeko baldintzak ezartzen dituen martxoaren 18ko CIN/726/2009 Aginduan xedatutakoarekin ere.

b) Agintaritza eskudunak behar bezala homologaturiko atzerriko titulu bat dutenak.

c) Lanbiderako onartutako titulu bat dutenak, logopeda lanbidean aritzeko gaitzen duen Europar Batasunaren araudiarekin bat.

d) Lehen xedapen iragankorrean ezarritako moduan eskatzen dutenak.

**5. artikulua.** Elkargoan kidetu beharra.

Nafarroako Foru Komunitatean logopeda lanbidean jarduteko, nahitaezko baldintza izanen da Nafarroako Logopeden Elkargoko kide izatea, deusetan galarazi gabe Nafarroako lanbide elkargoei buruzko legedian eta estatuko oinarrizko legedian ezarritakoa.

**6. artikulua.** Nafarroako Foru Komunitateko Administrazioarekiko harremanak.

Alde instituzional eta korporatiboei dagokienez, Nafarroako Logopeden Elkargoak lanbide elkargoen arloan eskumena duen departamentuaren bitartez bideratuko ditu Nafarroako Foru Komunitateko Administrazioarekiko harremanak. Lanbideak berezko dituen edukiei dagokienez, berriz, arloa zein den, horri dagokion departamentuarekin izanen ditu harremanak.

**Xedapen gehigarri bakarra.** Lanbide Elkargoen Kontseiluaren eginkizunak.

Nafarroako Logopeden Elkargoak, zeina orokorra baita Nafarroako Foru Komunitateko lurralde guztian hedatuta dagoelako, bere gain hartuko ditu, bidezkoa denean, Nafarroako Lanbide Elkargoei buruzko apirilaren 6ko 3/1998 Foru Legeak Nafarroako Lanbide Elkargoen Kontseiluentzat zehazten dituen eginkizunak.

**Lehen xedapen iragankorra.** Beste titulu batzuk dituzten profesionalak sartzea.

Nafarroako Logopeden Elkargoan sartzen ahalko dira, baldin eta eskatzen badute foru lege honek indarra hartu eta bi urteko epean, logopediako diploma edo gradua izan gabe hizkuntzaren eta entzumenaren nahasmenduen arloan lan egin edo lan egiten dutenak, egoera hauetako batean badaude:

1. Logopediaren arloan abuztuaren 30eko 1419/1991 Errege Dekretuak indarra hartu aurreko bost urteetan lan egin dutela frogatzen dutenak, titulu hauetako bat badute:

a) Entzumenaren eta ahozko eta idatzizko hizkuntzaren nahasmenduetan espezializatutako irakaslearen titulua, hezkuntzaren arloko eskumena duen ministerioak emandakoa.

b) Hizkuntzaren eta entzumenaren nahasmenduen arloko espezialistaren diploma ofiziala (logopedia), edozein unibertsitatek eman eta ondoren hezkuntzaren arloko eskumena duen ministerioak homologatutakoa.

2. Logopediaren arloan abuztuaren 30eko 1419/1991 Errege Dekretuak indarra hartu zuenetik logopediako diplomadun ofizialen lehen promozio nazionala atera arte 1995eko abenduaren 31 baino lehen aritu izana frogatzen dutenak, aurreko paragrafoan aipatzen diren tituluetako bat badute.

3. Osasun Zientzien edo Hezkuntzaren arloko unibertsitate titulu bat, lizentzia bat edo diploma bat dutenak, osasun arloan logopediari dagozkion lanetan gutxienez hamar urteko lanbide esperientzia, foru lege honek indarra hartu aurrekoa, dutela frogatzen badute.

**Bigarren xedapen iragankorra.** Kudeaketa Batzordea

Eskatzaileek beren artean aukeratuko dute behin-behineko kudeaketa batzorde edo gobernu batzorde bat, foru lege honek indarra hartzen duenetik sei hilabeteko epean onartu beharko dituena Nafarroako Logopeden Elkargoaren behin-behineko estatutuak.

Estatutu horietan elkargoaren eratze-batzarra arautu beharko da, deialdia egiteko modua eta garatzeko prozedura ezarriz.

**Hirugarren xedapen iragankorra.** Elkargoaren eratze-batzarra eta estatutuak.

1. Elkargoaren eratze-batzarraren deialdiari ahalik eta publizitate handiena ematen zaiola bermatu beharko da, Nafarroako Aldizkari Ofizialean eta Foru Komunitatean hedapen handiena duten egunkarietan argitaratuz.

2. Elkargoaren eratze-batzarraren eginkizunak hauek izanen dira:

a. Elkargoaren behin betiko estatutuak onestea.

b. Elkargoaren organoetan kasuan kasuko karguak bete behar dituztenak hautatzea.

3. Elkargoaren behin betiko estatutuak, onetsi ondoren, elkargoaren eratze-batzarraren aktaren ziurtagiriarekin batera, igorri beharko zaizkio Nafarroako Foru Komunitateko Administrazioan lanbide elkargoen arloko eskumena duen departamentuari, eta horrek, legezkotasun-kalifikazioa eman eta gero, aginduko du Nafarroako Aldizkari Ofizialean argitara daitezen.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.